
	Anotācija (ex-ante)
2.5. Atbilstības izmaksu novērtējums
	Iebildums (VK - 25.06.2026.)
Ņemot vērā, ka noteikumu projekts paredz samazināt obligāto vizuālo apskašu regularitāti līdz vienai reizei gadā un to, ka atbilstoši samazināsies arī administratīvais slogs, kas saistīts ar pienākumu vizuālās apskates faktu fiksēt dzīvojamās mājas apsekošanas reģistrācijas žurnālā, lūdzam noteikumu projekta anotācijā ietvert atbilstības un administratīvo izmaksu (izmaksu samazinājuma) monetāro novērtējumu.
Vēršam uzmanību, ka atbilstoši Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktam tiesību akta projektā ir nepieciešams veikt administratīvo un atbilstības izmaksu monetāru novērtējumu, ja tas paredz vai maina, tostarp samazina, pienākumus, kuru izpildei nepieciešama iesniegumu, pārskatu, deklarāciju, lūgumu, paziņojumu un pieteikumu iesniegšana, datu ievade vai aktualizēšana informācijas sistēmās, dokumentu glabāšana un uzrādīšana, tehnisko prasību ievērošana, iekārtu uzstādīšana, procedūru ieviešana, sertifikācija, uzraudzības vai kontroles pasākumu nodrošināšana vai citu procesu nodrošināšana.
Arī OECD administratīvā sloga mazināšanas metodoloģijā (pieejams: https://oecd-opsi.org/wp-content/uploads/2019/12/admin_simplification_methodology_16.08.pdf) ir uzsvērts, ka iestādēm, izstrādājot tiesību aktu projektus, ir pienākums izvērtēt to ietekmi uz administratīvajām un atbilstības izmaksām, jo jebkurš regulējums, kas ievieš vai maina strukturētus pienākumus vai procedūras, var radīt kvantitatīvi novērtējamu administratīvo slogu vai atbilstības prasību.
Ievērojot minēto, lūdzam atbilstoši precizēt anotācijas 2. un 7. sadaļu, tostarp veicot atbilstošus atbilstības un administratīvo izmaksu aprēķinus. Skaidrojam, ka novērtējums par fiziskām personām vai privāto tiesību juridiskām personām ir aizpildāms anotācijas 2. sadaļā, savukārt valsts un pašvaldību iestādēm – anotācijas 7. sadaļā. Administratīvo un atbilstības izmaksu monetārā novērtējuma veikšanai aicinām izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai ietverto metodiku (22.–25. lpp.), piemērojot paplašināto standarta izmaksu modeli. Metodiskie materiāli aprēķinu veikšanai pieejami Ministru kabineta tīmekļvietnē sadaļā “Metodiskās rokasgrāmatas un apmācības”.
Piedāvātā redakcija
-
	Nav ņemts vērā
Anotācijā veikti precizējumi saskaņā ar Valsts kancelejas 2026.gada 8.jūnija (e-pastā) norādītajiem, proti, ka identificējamā mērķa grupa ir dzīvojamās mājas pārvaldītāji un ņemot vērā, ka dzīvojamās mājas apsekošanas, tehniskās apkopes un citu pārvaldīšanas darbību veikšana ir daļa no dzīvojamās mājas pārvaldīšanas procesa, kura izmaksas saskaņā ar Dzīvojamo māju pārvaldīšanas likuma 7. pantu un Dzīvokļa īpašuma likuma 13. pantu tiek iekļautas pārvaldīšanas izdevumos un segtas no dzīvokļu īpašnieku maksājumiem, atbilstības prasību izpildes izdevumi pilnībā vai daļēji tiek kompensēti pārvaldīšanas procesa ietvaros, un mērķa grupai noteikto darbību izpilde tiek apmaksāta. Attiecīgi ietekme primāri raksturojama kā izmaiņas dzīvojamās mājas pārvaldīšanas procesā un prasību izpildes izmaksas ir kompensētas un nav aprēķināmas kā atbilstības izmaksas.
2026.gada 28.jūnijā saņemts Valsts kancelejas noklusējuma saskaņojums. Papildus 2026.gada 1.jūlijā elektroniskajā pastā saņemts apliecinājums, ka Valsts kanceleja projektu saskaņo un papildu precizējumi nav nepieciešami.

